Akademia wen internasionale toekenning | Maroela Media
(Argieffoto ter illustrasie: Reint Dykema)
Die private hoër onderwysinstelling Akademia is vereer met 'n toekenning van die Chartered Institute of Management Accountants (CIMA) vir onderriguitnemendheid.
Die toekenning vir Groeplandkampioen is tydens 'n virtuele toekenningsplegtigheid ontvang. Dit gee erkenning aan akademici wat bestuursrekeningkunde doseer vir hul bydraes tot onderrig en hul toewyding om studente by te staan om hul CIMA-kwalifikasie te voltooi.
Die CIMA is 'n professionele liggaam vir bestuursrekenmeesters.
Dié toekennings vir uitnemendheid vier akademiese vennote, onderriginstellings en studente wat die afgelope jaar 'n belangrike bydrae gelewer het tot die rekenmeestersberoep asook tot CIMA self. Die toekennings beklemtoon onderrig, navorsing en leer in rekeningkundige opleiding van die hoogste gehalte.
"Dit is vir Akademia 'n groot voorreg om in samewerking met CIMA 'n hoë gehalte van onderrig te handhaaf. CIMA stel 'n voorbeeld van 'n professionele liggaam wat ontwikkel en aanpas, terwyl wêreldgehaltestandaarde gehandhaaf word," sê Rika Nieuwoudt, departementshoof van ekonomie en finansiële wetenskappe aan Akademia.
"Akademia aanvaar graag die leiding van CIMA se navorsing oor die jongste neigings in toekomstige finansiële beroepe. Sodoende verseker ons dat die toekomstige graduandi van Akademia gereed is vir die werkplek sodat hulle onvervangbare waarde tot enige instansie kan voeg."
Andrew Harding, uitvoerende hoof van bestuursrekeningkunde by CIMA, sê die toekenning vir uitnemendheid in onderrig wat Akademia ontvang, is 'n bewys van ware toewyding en die instelling se verbintenis om die toekoms van die beroep te bevorder.
CIMA se toekennings vir uitnemendheid word jaarliks ​​toegeken aan diegene wat 'n verskil in die rekeningkundige gemeenskap maak en hul studente proaktief ondersteun om hul Chartered Global Management Accountant- (CGMA-)kwalifikasies te verwerf.